PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov 
a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)


1. Pripravovaný právny predpis:

Návrh vyhlášky Ministerstva spravodlivosti Slovenskej republiky, ktorou sa dopĺňa vyhláška Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb v znení neskorších predpisov (ďalej len „návrh vyhlášky“).

2. Základné ciele právnej úpravy:

Cieľom návrhu vyhlášky je upraviť výšku základnej sadzby tarifnej odmeny advokáta za jeden úkon právnej služby vo veci zastupovania pred sťažnostným súdom tak, aby zodpovedala výške základnej sadzby tarifnej odmeny advokáta za jeden úkon právnej služby vo veciach zastupovania 
pred Ústavným súdom Slovenskej republiky.  

Návrh vyhlášky stanovuje rovnaký výpočtový základ pre určenie tarifnej odmeny advokáta 
vo veciach zastupovania pred sťažnostným súdom a pred Ústavným súdom Slovenskej republiky. Zároveň návrh vyhlášky zabezpečuje, aby odmena advokáta v novom type súdneho konania nebola neprimerane nízka v porovnaní s odmenou za právne zastupovanie v prípade ústavnej sťažnosti týkajúcej sa porušenia práva na prerokovanie veci bez zbytočných prieťahov a zohľadňuje povahu, význam a náročnosť právnych služieb poskytovaných v konaní o sťažnosti na zbytočné prieťahy v konaní a predchádza neželanému zníženiu odmeny advokáta v dôsledku uplatnenia všeobecného výpočtového základu podľa platnej právnej úpravy.

3. Zhodnotenie súčasného stavu:

Východiskom navrhovanej úpravy je zachovanie úrovne odmeňovania zodpovedajúcej súčasnej úprave, podľa ktorej pri zastupovaní pred Ústavným súdom Slovenskej republiky predstavuje tarifná odmena 1/4 výpočtového základu. Bez prijatia navrhovanej úpravy by sa v konaní pred sťažnostným súdom uplatnil výpočtový základ vo výške 1/13, čo by predstavovalo významné zníženie odmeny advokáta.

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 

Kontaktné údaje:

Ministerstvo spravodlivosti Slovenskej republiky
sekcia legislatívy
[bookmark: _GoBack]Račianska 71
831 02 Bratislava
email: alexandra.stankovicova@justice.sk  

5. Predpokladaný termín začatia pripomienkového konania:

september 2026

